Poreču, 22. srpnja 2024.

-PRIOPĆENJE ZA MEDIJE

***POREČKO LJETO: Michael Jackson Tribute Show, ljetno kino na Gradskom kupalištu, šetnja La mula de Parenzo, Jazz u Lapu, nizozemski funk…***

Turistička zajednica grada Poreča i Grad Poreč-Parenzo s ponosom najavljuju ovotjedni spektakl događanja koji će obogatiti ljeto građanima i posjetiteljima grada. Već danas, u parku Olge Ban, s početkom u 21 sat, očekuje nas još jedan u nizu programa **"Magic is in the Air"**. Plesačice će demonstrirati svoju nevjerojatnu fleksibilnost i gimnastičko-akrobatske vještine na svili, uz scenske svjetlosne efekte, čarobnu glazbu i atraktivne kostime, pružajući posjetiteljima nezaboravno iskustvo.

U utorak, **23. srpnja** na Trg slobode, vraćaju se tribute bandovi s jedinstvenim **Michael Jackson Tribute Show: Jackson One,** projektom koji spaja vizuale efekte i glazbu Kralja popa. Više od običnog tribute benda, ovaj projekt je svojevrsni omaž ikoni koja je zauvijek obilježila povijest moderne glazbe. Frontmen grupe je Roy Paladini, showman izuzetnog talenta i svestran umjetnik s bogatim europskim iskustvom kao imitator, te pobjednik izdanja 2023. godine mega popularnog programa "Tali e quali" na talijanskoj nacionalnoj tv postaji RAI 1. Glazba, koreografije i specijalni efekti pažljivo su osmišljeni kako bi se dočarale emocije i magija jedinstvenog Michaela Jacksona. Pripremite se za neponovljiv show obogaćen profesionalnim plesačima i izvanrednim bendom.

Za ljubitelje jazz glazbe, Pučko otvoreno učilište Poreč pripremilo je još jednu glazbenu poslasticu u sklopu **29. Jazz u lapidariju**. U srijedu, **24. srpnja,** Lapidarij Zavičajnog muzeja Poreštine ugostit će **Pavle Miljenović Quintet** s programom "Arrival"**.** Koncert počinje u 21 sat, a ulaz je slobodan.

U četvrtak, **25. srpnja** u 9 satina rasporedu jedruga ovogodišnja šetnja s najpoznatijom Porečankom. Krenite na nezaboravno putovanje kroz povijest Poreča s **"La mula de Parenzo Tour".** Ova interpretativna šetnja vodi vas kroz najznačajnije povijesne točke grada uz zanimljive priče i legende koje će vas vratiti u prošlost. Idealno za sve koji žele dublje upoznati povijest našeg grada. Mjesto susreta: Centar za posjetitelje "La mula de Parenzo" - Trg Slobode 13, 52440 Poreč. Obavezna je rezervacija telefonom ili e-mailom ( T: +385 (0)52 451 293, E: lamuladeparenzo@myporec.com).

Istoga dana,od 9 do 21 sat, na Trgu slobode održat će se tradicionalna **Smotra istarskih autohtonih proizvoda** na kojoj ćesvoje proizvode izložiti lokalni OPG-ovi, koji će nuditi tipične istarske proizvode – med i pčelinje proizvode, maslinovo ulje, povrće, proizvode od konoplje, proizvode od lavande, prirodnu kozmetiku, suhomesnate proizvode, različite vrste brašna, proizvode od goji bobica, vino, rakije i voćne prerađevine.

Petak, **26. srpnja** ponovno donosi nezaboravno filmsko iskustvo pod zvijezdama u sklopu **programa "Visions of the Streets "**. Pridružite nam se na Gradskom kupalištu pokraj Suda i uživajte u projekciji filma **"Back to Black"**, koji nas uvodi u svijet jedinstvene umjetnosti i života **Amy Winehouse**. Ovaj biografski film, režiran od strane Sam Taylor-Johnson, prati život legendarne britanske pjevačice od njezine adolescencije do stvaranja njenog hvaljenog albuma "Back to Black". Film otkriva intimne trenutke i glazbenu genijalnost Amy Winehouse, pružajući dublji uvid u njezin turbulentan, ali inspirativan život.

Osim filma "Back to Black", ljetno kino na gradskoj plaži do kraja ljeta prikazat će biografske filmove o modnoj kući **Gucci, Elvisu Presleyu i Whitney Houston**, stvarajući savršenu priliku za sve ljubitelje filma i glazbe da uživaju u ovim posebnim projekcijama pod otvorenim nebom. Za više informacija o programu posjetite službenu stranicu Turističke zajednice Poreča.

Isto **u petak,** u povijesnom zdanju Eufrazijeve bazilike, u produkciji glazbeno-scenske djelatnosti Pučkog otvorenog učilišta Poreč, održati će se koncert **HÅKON AUSTBØ** (klavir / piano) u sklopu festivala klasične glazbe pod nazivom **"Koncerti u Eufrazijani",** koji se u ovom jedinstvenom ambijentu održavaju 63. godinu zaredom.

U sklopu Porečkog ljeta i programa **„Sounds of the Streets Music“**, Poreč će u subotu, **27. srpnja** biti domaćin izvanrednog koncerta svjetski poznatog **Kraak & Smaak Soundsystema**. Ovi Nizozemci poznati su po svom jedinstvenom spoju Nu Disco, Funk i Electronic glazbe. Koncert će se održati ispred Istarske sabornice s početkom u 21 sat.

Kraak & Smaak stekli su svjetsku slavu surađujući s brojnim glazbenim zvijezdama kao što su Romanthony, Ben Westbeech, Lee Fields i Mayer Hawthorne. Njihova hit pjesma "Squeeze Me" dovela ih je na glavne pozornice festivala kao što su SXSW, Coachella, Glastonbury i Sziget, te na poznate televizijske emisije poput Jimmy Kimmel Live. Uz izvanredne žive nastupe koji pršte pozitivnom energijom i zaraznim ritmovima, Kraak & Smaak donose atmosferu svjetskih glazbenih metropola u Poreč. Ne propustite priliku da budete dio ovog spektakularnog događaja i uživate u glazbi koja je osvojila srca publike diljem svijeta.

*\*\*\*\*\*\*\*\*\*\*\*\*\**

Svi programi u sklopu Porečkog ljeta su besplatni, a raspored programa možete potražiti na stranicama [Turističke zajednice grada Poreča](http://www.myporec.com/), na stranicama [regionalne turističke zajednice](http://www.istra.hr/), kao i na aplikaciji Moove, a dodatno TZG Poreč štampa i mjesečnu tiskanu verziju kalendara događanja koja se može podignuti u Informativnom centru Turističke zajednice grada Poreča.

*Molimo Vas da priopćenje objavite u Vašem mediju.*

TURISTIČKA ZAJEDNICA

GRADA POREČA